KIRJALLINEN KYSYMYS E-1781/98

esittäjä(t): Nikitas Kaklamanis (UPE) komissiolle

(11. kesäkuuta 1998)

Aihe: Asopos-joen saastuminen jätteiden vuoksi Attikan läänissä

Tuhannet Attikan läänin kuntien asukkaat kokoontuivat Asopos-joen sillan alueelle osoittaakseen mieltään sitä vastaan, että jokeen johdetaan jatkuvasti jätevesiä, mikä johtaa sen ja eteläisen Evianlahden täydelliseen tuhoamiseen. On syytä mainita, että Asopos-joki on vastaanottanut jo 30 vuoden ajan 350 teollisuuslaitoksen kemialliset jätteet, ja suunnitteilla on muidenkin vaarallisten jätteiden johtaminen siihen alueen 99:stä parkitsemosta, joiden jätevedet tulevat päätymään eteläisen Evianlahden matkailualueelle.

Haluaisin saada tietää Euroopan komissiolta, mitä toimia se aikoo toteuttaa kreikkalaisten viranomaisten suhteen pysäyttääkseen yrityksen pahentaa joen ja sitä ympäröivän laajemman alueen tilannetta entisestään?

Komission jäsenen Riit Bjerregaardinkomission puolesta antama yhteinen vastaus

kirjallisiin kysymyksiin E-1475/98 ja E-1781/98

(13. heinäkuuta 1998)

Asoposjoen suisto on määritelty tieteellisessä luettelossa kosteikkoalueeksi, joka voidaan luontotyyppidirektiivin mukaisesti sisällyttää Euroopan erityisten suojelualueiden Natura 2000 - verkkoon. Se ei kuitenkaan sisälly Kreikan viranomaisten ilmoittamaan ehdotettujen alueiden luetteloon. Sitä ei myöskään ole luokiteltu erityiseksi suojelualueeksi lintudirektiivin mukaisesti, eikä sitä ole määritelty tieteellisesti merkittäväksi lintualueeksi.

Komissio tutkii parhaillaan saastumisongelmaa alueella. Kreikan viranomaisille lähetetään kirje, jossa sitä pyydetään tarkentamaan, mitä toimenpiteitä on toteutettu Asoposjoen saastumisen estämiseksi jatkossa. Lisäksi Kreikan viranomaisilta pyydetään tietoja teollisuuden työskentelyolosuhteista (toiminta ja luvat) Inofytan ja Shimatarion kattavalla laajemmalla alueella.

Komissio on tietoinen Viotiaan suunnitellusta parkitsemislaitoskompleksista, jonka päätavoitteena on ratkaista Attikan alueella toimivien valvomattomien parkitsemislaitosten aiheuttamat vakavat ympäristöongelmat. Laitoskompleksille on myönnetty yhteisön yhteisrahoitusta Kreikan toimintaohjelmasta teollisuuden alalla, ja se käsittää uusien laitosten rakentamisen Viotiaan sekä Attikan laitosten siirtämisen sinne.

Komissiolle toimitettujen tietojen mukaan direktiivin 85/337/ETY mukainen ympäristövaikutusten arviointi Euroopan aluekehitysrahaston (EAKR) rahoittaman ympäristövaikutustutkimuksen perusteella on jo tehty alueella. EAKR:n rahoituksella on niin ikään tehty myös seuraavat tutkimukset: Attikassa sijaitsevien parkitsemislaitosten siirtämistä koskeva toteutettavuustutkimus, parkitsemislaitosten sijoittamista Viotiaan koskeva toteutettavuus- ja taloustutkimus, ympäristöministeriölle tehty koko Asoposjokialuetta ja Asoposjoen suuta koskeva tutkimus tavanomaisen arviointi- ja lupamenettelyn osana, kromin talteenottoa ja uudelleenkäyttöä ja parkitsemislaitosten lietteenhallintaa koskeva tekninen tutkimus sekä alueen pinnanmuodostusta ja maarekisteriä koskeva tutkimus on jo tehty ja niille on myönnetty EAKR:n rahoitusta.

Komissio pyytää parlamentin jäseniä tutustumaan vastaukseen, jonka komissio antoi Antonio Trakatellisin suulliseen kysymykseen H-56/98(1) parlamentin helmikuussa 1998 pidetyn istunnon kyselytunnilla. Komissio on pyytänyt Kreikan viranomaisia toimittamaan yksityiskohtaiset tiedot teollisuuden toimintaohjelman seurantakomitean kokouksessa 12.-13. helmikuuta 1998 ja jälleen seurantakokouksessa 28. toukokuuta 1998. Komissiolle ei kuitenkaan ole vielä toimitettu pyydettyjä tietoja.

(1) Parlamentin keskustelut (helmikuussa 1998).